કોલેજમાં નિશાનો એક મિત્ર હતો પ્રભાત. બંને એકબીજાને પસંદ કરતા હતા પણ જાહેરમાં હંમેશા લડતા રહેતા હતા. બંને સ્કોલર હતાં. કોલેજની દરેક હરિફાઈમાં બંને ભાગ લેતાં હતા એમ બંને એકબીજાના હરીફ પણ હતા. કદીક નિશા આગળ રહેતી કદીક પ્રભાત. કોલેજ પૂરી થયા પછી બંને એકબીજાને યાદ કરતા રહેતા હતા. જેના પરિણામ સ્વરૂપે બંને બાગબગીચામાં મળવા લાગ્યા. બંનેના મનમાં પ્રેમનાં અંકુરો ફુટ્યા પણ એકબીજા સમક્ષ જાહેર ન કર્યું. એક દિવસ પ્રભાતે કહ્યું કે પોતે આગળ અભ્યાસ માટે અમેરિકા જાય છે. નિશાની આંખોમાં આંસુ આવ્યાં પણ એ એણે પ્રભાતથી છુપાવ્યા અને હસતે મુખે શુભકામનાઓ સાથે પ્રભાતને વિદાય આપી અને પોતે પિતાએ અપાવેલી નોકરીમાં વ્યસ્ત થઈ ગઈ.